CELEX: 52017PC0764
Language: et
Date: 2017-12-18
Title: Ettepanek: NÕUKOGU RAKENDUSOTSUS uue psühhoaktiivse aine 1-(4-tsüanobutüül)-N-(2-fenüülpropaan-2-üül)-1H-indasool-3-karboksamiidi (CUMYL-4CN-BINACA) suhtes kontrollimeetmete kehtestamise kohta

EUROOPA KOMISJON
            Brüssel,18.12.2017
            COM(2017) 764 final
            2017/0344(NLE)
            Ettepanek:
            NÕUKOGU RAKENDUSOTSUS
            uue psühhoaktiivse aine 1-(4-tsüanobutüül)-N-(2-fenüülpropaan-2-üül)-1H-indasool-3-karboksamiidi (CUMYL-4CN-BINACA) suhtes kontrollimeetmete kehtestamise kohta
            
               
         
         
            
               SELETUSKIRI
            
            
               1.ETTEPANEKU TAUST
            
            
               Nõukogu otsuses 2005/387/JSK uusi psühhoaktiivseid aineid käsitleva teabe vahetuse, riski hindamise ja kontrolli kohta
                  1
                on sätestatud kolmeetapiline kord, mis võib viia uue psühhoaktiivse aine suhtes kontrollimeetmete kehtestamiseni Euroopa Liidus.
            
            
               4. juulil 2017 avaldati nõukogu otsuse 2005/387/JSK artikli 5 kohane Euroopa Narkootikumide ja Narkomaania Seirekeskuse (EMCDDA) ja Europoli ühisaruanne. 15. septembril 2017 taotles nõukogu komisjoni ja seitsme liikmesriigi taotluse ning nõukogu eelnimetatud otsuse artikli 6 lõike 1 alusel, et hinnataks, millised on uue psühhoaktiivse aine 1-(4-tsüanobutüül)-N-(2-fenüülpropaan-2-üül)-1H-indasool-3-karboksamiid (CUMYL-4CN-BINACA) kasutamisest, tootmisest ja salakaubana vedamisest tulenevad ohud ja organiseeritud kuritegevuse osa selles ning selle aine suhtes rakendatud kontrollimeetmete võimalik mõju.
            
            
               EMCDDA teaduskomitee hindas kooskõlas nõukogu otsuse artikli 6 lõigetega 2, 3 ja 4 ainega CUMYL-4CN-BINACA seotud ohte. Riskihindamisaruanne esitati komisjonile ja nõukogule 14. novembril 2017. Riskihindamise peamised tulemused on järgmised.
            
            
               ·CUMYL-4CN-BINACA on sünteetiline kannabinoid. See avaldab sarnast mõju nagu kanepi peamine psühhoaktiivne toimeaine THC, kuid selle toksilisus on eluohtlik. Kuna CUMYL-4CN-BINACA toime on väga tugev ning seda esineb suitsetamissegudes suurtes ja erinevates kogustes, kaasneb sellega väga suur mürgistuse oht.
            
            
               ·CUMYL-4CN-BINACA on Euroopa Liidus olnud kättesaadav alates vähemalt 2015. aasta oktoobrist ning seda on avastatud 11 liikmesriigis. Kaks liikmesriiki on registreerinud kokku 11 surmajuhtumit, mis olid seotud ainega CUMYL-4CN-BINACA. Vähemalt viiel juhul oli surma otsene või tõenäoline põhjus CUMYL-4CN-BINACA.
            
            
               Nõukogu otsuse 2005/387/JSK artikli 8 lõike 1 kohaselt esitab komisjon kuue nädala jooksul pärast riskihindamisaruande saamist nõukogule kas algatuse uue psühhoaktiivse aine suhtes kontrollimeetmete kehtestamiseks liidus või aruande, milles selgitab, miks ta ei pea seda vajalikuks. Vastavalt Euroopa Kohtu 16. aprillil 2015. aastal tehtud otsusele liidetud kohtuasjades C-317/13 ja C-679/13 tuleb enne nõukogu otsuse 2005/387/JSK artikli 8 lõikel 1 põhineva õigusakti vastuvõtmist konsulteerida Euroopa Parlamendiga. 
            
            
               Komisjon on riskihindamisaruande järelduste alusel seisukohal, et kõnealuse aine suhtes on põhjust kehtestada kontrollimeetmed kogu liidus. Riskihindamisaruande kohaselt on CUMYL-4CN-BINACA akuutne toksilisus selline, et võib põhjustada inimeste tervisele tõsist kahju.
            
            
               2.
                     ETTEPANEKU EESMÄRK 
            
            
               Käesoleva nõukogu rakendusotsuse ettepaneku eesmärk on kutsuda liikmesriike üles kehtestama CUMYL-4CN-BINACA suhtes kontrollimeetmed ja kriminaalkaristused, mis on ette nähtud liikmesriikide õigusaktidega, millega täidetakse ÜRO 1971. aasta psühhotroopsete ainete konventsioonist tulenevaid kohustusi.
            
            
               2017/0344 (NLE)
            
            
               Ettepanek:
            
            
               NÕUKOGU RAKENDUSOTSUS
            
            
               uue psühhoaktiivse aine 1-(4-tsüanobutüül)-N-(2-fenüülpropaan-2-üül)-1H-indasool-3-karboksamiidi (CUMYL-4CN-BINACA) suhtes kontrollimeetmete kehtestamise kohta
            
            
               EUROOPA LIIDU NÕUKOGU,
            
            
               võttes arvesse Euroopa Liidu toimimise lepingut, 
            
            
               võttes arvesse nõukogu 10. mai 2005. aasta otsust 2005/387/JSK uusi psühhoaktiivseid aineid käsitleva teabe vahetuse, riski hindamise ja kontrolli kohta,
                  2
                eriti selle artikli 8 lõiget 3,
            
            
               võttes arvesse Euroopa Komisjoni ettepanekut,
            
         
         
            
               võttes arvesse Euroopa Parlamendi arvamust
                  3
                
            
            
               ning arvestades järgmist:
            
            
               (1)Euroopa Narkootikumide ja Narkomaania Seirekeskuse laiendatud teaduskomitee koostas eriistungil nõukogu otsuse 2005/387/JSK artikli 6 kohaselt riskihindamisaruande uue psühhoaktiivse aine 1-(4-tsüanobutüül)-N-(2-fenüülpropaan-2-üül)-1H-indasool-3-karboksamiid (CUMYL-4CN-BINACA) kohta ja esitas selle aruande seejärel 14. novembril 2017 komisjonile ja nõukogule.
            
            
               (2)CUMYL-4CN-BINACA on sünteetiline kannabinoid. See avaldab sarnast mõju nagu kanepi peamine psühhoaktiivne toimeaine THC, kuid selle toksilisus on eluohtlik. Kuna CUMYL-4CN-BINACA toime on väga tugev ning seda esineb suitsetamissegudes suurtes ja erinevates kogustes, kaasneb sellega väga suur mürgistuse oht. 
            
            
               (3)CUMYL-4CN-BINACA on liidus olnud kättesaadav alates vähemalt 2015. aasta oktoobrist ning seda on avastatud 11 liikmesriigis. Kuna CUMYL-4CN-BINACA esinemist tavaliselt ei kontrollita, võib arvata, et tegelikkuses esineb seda aruandluses kajastatust rohkem. Enamasti konfiskeeriti aine pulbrilisel kujul või taimse materjalina, vähemal määral ka muul füüsilisel kujul (nt kuivatuspaberil). Liidus on seda konfiskeeritud rohkem kui 270 korral. 
            
            
               (4)Kaks liikmesriiki on registreerinud kokku 11 surmajuhtumit, mis olid seotud ainega CUMYL-4CN-BINACA. Vähemalt viiel juhul oli surma otsene või tõenäoline põhjus CUMYL-4CN-BINACA. Peale selle teatasid kaks liikmesriiki viiest ainega CUMYL-4CN-BINACA seotud ägedast mürgistusest, mis ei lõppenud surmaga. CUMYL-4CN-BINACA puhul on tõenäoliselt puudulik nii ägedate mürgistuste kui ka surmade avastamine ja kajastamine.
            
            
               (5)Puuduvad konkreetsed andmed, millest teha järeldusi organiseeritud kuritegevuse võimaliku seotuse kohta CUMYL-4CN-BINACA liidus tootmise, levitamise (salakaubaveo) ja tarnimisega. Kättesaadavad andmed osutavad, et ainet CUMYL-4CN-BINACA toodetakse Hiinas asuvates keemiaettevõtetes.
            
            
               (6)CUMYL-4CN-BINACAd müüakse tavaliselt uimastitarvete poodides nii väikestes kui ka hulgimüügikogustes kui seaduslikku uimastit, samuti internetis kanepi nn seadusliku aseainena. Seda võidakse müüa ka ebaseaduslikul uimastiturul otse. Kuna sellistele toodetele ei ole tavaliselt koostisosi märgitud, ei tea enamus kasutajaid, et nad tarbivad sünteetilist kannabinoidi ja täpsemini ainet CUMYL-4CN-BINACA. 
            
            
               (7)Ainel CUMYL-4CN-BINACA puudub liidus ja paistab, et ka mujal, tunnustatud meditsiiniline kasutus inimtervishoius või veterinaarias. Miski ei viita sellele, et ainel CUMYL-4CN-BINACA on muud kasutusotstarvet peale kasutamise analüütilise võrdlusstandardina ja teadusuuringutes.
            
            
               (8)Riskihindamisaruandest nähtub, et üksikisiku ja rahvatervise- ning sotsiaalsete riskide kohta andmete puudumise tõttu tuleks mitmetele ainega CUMYL-4CN-BINACA seotud küsimustele vastamiseks teha täiendavaid uuringuid. Siiski on ainest tervisele ja ühiskonnale tuleneva ohu kohta kättesaadavad tõendid ja andmed piisavad, et nende alusel kehtestada CUMYL-4CN-BINACA suhtes kogu liidus kontrollimeetmed.
            
            
               (9)CUMYL-4CN-BINACA ei ole loetletud ÜRO 1961. aasta narkootiliste ainete ühtse konventsiooni ega ÜRO 1971. aasta psühhotroopsete ainete konventsiooni alusel kontrollitava ainena. Aine suhtes ei ole käimas hindamist ÜRO süsteemis.
            
            
               (10)Arvestades, et üheksa liikmesriiki on siseriiklike uimastikontrolli õigusaktide alusel kehtestanud CUMYL-4CN-BINACA suhtes kontrolli ning viis liikmesriiki on kehtestanud CUMYL-4CN-BINACA suhtes kontrolli muude õigusaktide alusel, aitaks selle aine suhtes kogu liidus kontrollimeetmete kehtestamine vältida takistuste tekkimist piiriüleses õiguskaitses ja õigusalases koostöös ning aitaks kaitsta ohtude eest, mida selle aine kättesaadavus võib põhjustada.
            
            
               (11)Otsusega 2005/387/JSK antakse nõukogule rakendamisvolitused, et liidu tasemel kiiresti ja eksperditeadmistele tuginedes reageerida liikmesriikide poolt avastatud ja teada antud uute psühhoaktiivsete ainete esilekerkimisele, kehtestades liidus nimetatud ainete suhtes kontrollimeetmeid. Kuna on täidetud selliste rakendamisvolituste teostamiseks vajalikud tingimused ja kord, tuleks võtta vastu rakendusotsus, et kehtestada CUMYL-4CN-BINACA suhtes kontrollimeetmed kogu liidus.
            
            
               (12)Raamotsus 2005/387/JSK on Taanile siduv ja seepärast osaleb ta käesoleva otsuse vastuvõtmisel ja kohaldamisel.
            
            
               (13)Raamotsus 2005/387/JSK on Iirimaale siduv ja seepärast osaleb ta käesoleva otsuse vastuvõtmisel ja kohaldamisel.
            
            
               (14)Otsus 2005/387/JSK ei ole Ühendkuningriigile siduv ning seepärast ei osale ta käesoleva otsuse vastuvõtmisel ja kohaldamisel ning see ei ole tema suhtes siduv ega kohaldatav,
            
            
               ON VASTU VÕTNUD KÄESOLEVA OTSUSE: 
            
            
               Artikkel 1
            
            
               Euroopa Liidus kehtestatakse kontrollimeetmed uue psühhoaktiivse aine 1-(4-tsüanobutüül)-N-(2-fenüülpropaan-2-üül)-1H-indasool-3-karboksamiidi (CUMYL-4CN-BINACA) suhtes.
            
            
               Artikkel 2
            
         
         
            
               Liikmesriigid võtavad vastavalt oma siseriiklikule õigusele hiljemalt [üks aasta pärast käesoleva otsuse avaldamise kuupäeva] vajalikud meetmed, et kehtestada artiklis 1 osutatud uue psühhoaktiivse aine suhtes kontrollimeetmed ja kriminaalkaristused, mis on ette nähtud liikmesriikide õigusaktidega, millega nad täidavad ÜRO 1971. aasta psühhotroopsete ainete konventsioonist tulenevaid kohustusi.
            
            
               Artikkel 3
            
            
               Käesolev otsus jõustub järgmisel päeval pärast selle avaldamist Euroopa Liidu Teatajas.
            
            
            
            
               Käesolevat otsust kohaldatakse kooskõlas aluslepingutega.
            
            
            
               Brüssel,
            
            
               
                     Nõukogu nimel
               
               
                     eesistuja
               
            
         
         
            
                  
                     (1)
                  
                        ELT L 127, 20.5.2005, lk 32.
               
               
                  
                     (2)
                  
                        ELT L 127, 20.5.2005, lk 32.
               
               
                  
                     (3)
                  
                        ELT C , , lk .